La regidoria de Polítiques LGTBIQ+ instal·la l'exposició 'Dones lliures i diverses sense fronteres' en commemoració del Dia de la Visibilitat Lèsbica
22 d’abril 2024

![](/media/iqkf4c24/dones-lliures-i-diverses-sense-fronteres-3-c.jpg?width=601.1261261261261&height=850)

El Dia de la Visibilitat Lèsbica se celebra cada 26 d'abril amb l'objectiu de visibilitzar el paper que ocupen les dones lesbianes en l'espai públic. Per a commemorar esta efemèride, la regidoria de Polítiques LGTBIQ+ presenta _Dones lliures i diverses sense fronteres_, una exposició que estarà oberta al públic des del divendres 19 fins al dissabte 27 d'abril a la sala d'estudis del Centre Cultural Mario Monreal.

Dons lliures i diverses sense fronteres reivindica la dignitat i la lluita de les dones lesbianes, transsexuals, bisexuals, asexuals, intersexuals… però també la de les dones amb diversitat funcional, migrades, grosses, portadores de VIH, racialitzades, majors, pobres… «**Hem plantejat una exposició de dones referents del col·lectiu LGTBIQ+, entre les quals destaquen les dones lesbianes**», explica sobre este tema el regidor de Polítiques LGTBIQ+, Raúl Palmero.

Així mateix, Palmero expressa: «**És important que continuem treballant i lluitant pels drets elementals de tots, totes i _totis_. Per això, des del departament de Polítiques LGTBIQ+ estarem al capdavant en la batalla per millorar la qualitat de vida i el benestar de la nostra ciutadania**».

Des de la regidoria de Polítiques LGTBIQ+ continuem amb la programació anual de visibilització de dates clau per al col·lectiu LGTBIQ+. En este sentit, parlem del 26 d'abril, data en què es commemora la visibilitat lèsbica. I, per això, hem plantejat una exposició de dones referents del col·lectiu LGTBIQ+, entre les quals destaquen les dones lesbianes. Esta exposició estarà tota la setmana en el centre cultural Mario Monreal.

En el Dia de la Visibilitat Lèsbica es fa una crida a les dones lesbianes que treballen en l'àmbit públic per a mostrar-se i ser un referent social positiu que contribuïsca a l'eliminació de prejudicis i de l'homofòbia entre la població.

En moltes ocasions, segons indiquen des de la Regidoria de Polítiques LGTBIQ+, les dones lesbianes es veuen sotmeses a una doble discriminació, per ser dones i per la seua orientació sexual, motiu que les col·loca en una posició encara més vulnerable en tots els àmbits socials. El repte hui dia continua sent aconseguir la visibilitat de les dones lesbianes per a poder viure lliurement, sense por a la discriminació, a la violència o a l'ostracisme.

S'han assolit grans avanços que cal celebrar, com el dret de les parelles de dones a filiar els seus fills i filles en igualtat de condicions en relació a les parelles mixtes o el fet de tindre garantit l'accés a tècniques de reproducció assistida, gràcies a la recentment aprovada Llei estatal LGTBI+.

Però en l'actualitat, s'ha imposat un prototip de lesbiana femenina, que ha creat una imatge estereotipada i limitada de com han de ser les lesbianes. Quan la realitat és que les dones lesbianes són diverses: femenines, masculines, rurals, migrants, majors, amb cossos no normatius.

Per este motiu, les dones lesbianes exigixen a les institucions un compromís públic i ferm de suport a la visibilitat lèsbica, entenent el ser visible com el dret a viure i estimar lliurement sense haver de justificar-se o amagar-se, a través de mesures que permeten a les lesbianes desenvolupar-se plenament en l'entorn laboral, educatiu i social, segons s'indica des de la regidoria.

Amb tot exigixen fermesa en l'aplicació de les lleis per a evitar i previndre casos de discriminació. També reivindiquen que els servicis de salut elaboren protocols ginecològics que tinguen en compte la realitat de les dones lesbianes. A més, sol·liciten que es dissenyen campanyes per a la prevenció d'infeccions de transmissió sexual i per a la prevenció del càncer de mama i úter que tinguen en compte l'especificitat de les dones lesbianes i que es realitzen estudis i investigacions que consideren la diversitat sexual existent.

Igualment, demanen que s'introduïsca la diversitat familiar de mode efectiu a les aules i s'actualitzen els recursos pedagògics amb els quals es treballen en els centres educatius. També exigixen que les mares sense parella tinguen dret a la doble baixa per a criar en igualtat de condicions els seus bebés

D'igual mode, denuncien la precarietat de moltes llars formades per dos dones, ja que, les dones cobren un 30% menys en els mateixos llocs de treball, tenen moltes més dificultats per a accedir a llocs directius, tenen treballs més precaris i majors nivells de desocupació que els hòmens, segons afirmen des de la regidoria.

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-polítiques-lgtbiq-instal-la-l-exposició-dones-lliures-i-diverses-sense-fronteres-en-commemoració-del-dia-de-la-visibilitat-lèsbica/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-polítiques-lgtbiq-instal-la-l-exposició-dones-lliures-i-diverses-sense-fronteres-en-commemoració-del-dia-de-la-visibilitat-lèsbica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-polítiques-lgtbiq-instal-la-l-exposició-dones-lliures-i-diverses-sense-fronteres-en-commemoració-del-dia-de-la-visibilitat-lèsbica/ "Linked In")
*   [](mailto:?body=https://aytosagunto.es/va/actualitat/la-regidoria-de-polítiques-lgtbiq-instal-la-l-exposició-dones-lliures-i-diverses-sense-fronteres-en-commemoració-del-dia-de-la-visibilitat-lèsbica/)